เรื่องร้องเรียน: ต้องให้มีการขี่ชนคนเดินเท้าก่อนหรือไง
การดำเนินการของเจ้าหน้าที่: วันจันทร์ที่ 26 มิถุนายน 2566 เจ้าหน้าที่เทศกิจ งานกิจการพิเศษ ชุดสายตรวจ 255 ตรวจสอบเหตุร้องทุกข์กรณีรถจักรยานยนต์ขับขี่บนทางเท้า บริเวณซอยสมเด็จพระเจ้าตากสิน 4 ถึงสถานีหัวรถไฟวงเวียนใหญ่ ถนนสมเด็จพระเจ้าตากสิน ขอรายงานผลการดำเนินงานดังนี้ 1. ด้วยเจ้าหน้าที่เทศกิจ มีภารกิจหลากหลายด้าน เช่น การอำนวยความสะดวกด้านการจราจร และการเฝ้าระวังการจำหน่ายยาเสพติด กัญชง กัญชา และดูแลความปลอดภัยให้กับนักเรียนในสังกัดกรุงเทพมหานคร และโรงเรียนเอกชนต่าง  ๆ ในพื้นที่เขตธนบุรี  2. เจ้าหน้าที่ดำเนินการกวดขันบุคคลเร่ร่อนที่มีเพิ่มมากขึ้นทุกวัน  3. การกวดขันการซ่อมแซม ปรับปรุง สถานที่ก่อสร้างที่ทำให้เกิดฝุ่นละออง PM 2.5 ตามสถานที่ก่อสร้างต่าง ๆ  4. การเข้าตรวจสอบแก้ไขปัญหาข้อร้องเรียนต่าง ๆ ที่มีมากขึ้นทุกวัน  5. การรณรงค์จัดกิจกรรมปลูกจิตสำนึกในด้านความปลอดภัย กิจกรรมจิตอาสาพัฒนาวัด พัฒนาชุมชน และกิจกรรมความปลอดภัยทางถนน ในพื้นที่เขตฯ 6. ด้วยอัตรากำลังที่มีไม่เพียงพอ เทียบกับอัตราผู้ที่พยายามฝ่าฝืนที่จะกระทำความผิดในด้านต่าง ๆ มีมากขึ้นทุกวัน จึงทำให้เจ้าหน้าที่ไม่สามารถอยู่ประจำจุดใดจุดหนึ่งได้ตลอดเวลา 7. กรณีรถจักรยานยนต์ที่ขึ้นมาขับขี่บนทางเท้า เป็นการกระทำที่ไร้จิตสำนึกที่ดีของผู้ใช้รถจักรยานยนต์ ซึ่งเจ้าหน้าที่ไม่อาจจะควบคุมไดั 8. เจ้าหน้าที่ได้หาแนวทางพยายามแก้ไขปัญหาบริเวณดังกล่าวตลอด มิได้เพิกเฉย แต่ด้วยติดปัจจัยหลายอย่างที่ไม่อาจจะดำเนินการบริเวณดังกล่าวได้เหมือนพื้นที่อื่น ๆ เช่นการพิจารณาดำเนินการปักเสาเหล็กเพื่อกั้นรถจักรยานยนต์ขึ้นมาขับขี่บนทางเท้า เนื่องจากบริเวณดังกล่าวมีรถวีลแชร์ผู้พิการ และรถจักรยานยนต์ไฟฟ้าของผู้สูงอายุใช้เส้นทางดังกล่าวเพื่อไปตลาดบริเวณริมทางรถไฟ 9. จากกรณีความเดือดร้อนของผู้ใช้ทางเท้าบริเวณดังกล่าว เจ้าหน้าที่ได้ถอนกำลังจากโรงเรียน ที่จะต้องดูแลเด็กนักเรียน (ในตอนเช้า) บางจุดมาประจำจุดบริเวณดังกล่าว 10. ทางสำนักงานเขตกำลังหาแนวทางการแก้ไขปัญหาดังกล่าวโดยให้เกิดผลกระทบกับผู้ใช้ทางเท้าทุกกลุ่มน้อยที่สุด ซึ่งในขณะนี้กำลังหารือกับโครงการที่ทำรถไฟฟ้าสายสีม่วง ให้ช่วยหาทางแก้ไขดังกล่าว 11. ในระหว่างนี้ทางสำนักงานเขตได้จัดเจ้าหน้าที่กวดขัน ประชาสัมพันธ์ บริเวณดังกล่าวตั้งแต่เวลา 06.30 - 08.00 น.
ความเห็นของผู้แจ้ง: ขอบคุณที่ทำหน้าที่อย่างเต็มที่
พื้นที่: แขวงบางยี่เรือ เขตธนบุรี กรุงเทพมหานคร